
Óvoda-iskola átmenet: nézetek és gyakorlatok az óvodapedagógusok, a tanítók és a szülők szemszögéből

Az óvoda-iskola átmenet témája már régóta a pedagógiai kutatások egyik fontos területét képezi, a beiskolázással és az iskolakezdéssel kapcsolatos kérdések hazánkban már az 1970-es években megjelentek. A különféle koragyermekkori kutatások eredményei hamar rávilágítottak arra, hogy az iskola első éveinek meghatározó szerepe van a későbbi tanulás és életpálya szempontjából, a sikeres iskolakezdés pedig nagymértékben függ az óvoda-iskola átmenet milyenségétől. Az óvoda és az iskola módszertanának összehangolása, valamint az átmenettel kapcsolatos egységes nézetek kialakítása a megoldások ellenére még napjainkban is több gondot okoz. Hazánkban jelentősége ellenére kevés figyelem irányul az óvodapedagógusok, a tanítók és a szülők óvoda-iskola átmenettel kapcsolatos nézeteinek feltárására. Kutatómunkánk során fő célként így a szülők, az óvodapedagógusok és a tanítók óvoda-iskola átmenettel kapcsolatos nézeteinek megismerését, és az általuk az átmenet megsegítésére alkalmazott módszerek és gyakorlatok feltárását tűztük ki.
Vizsgálatunk során kvantitatív és kvalitatív módszereket is alkalmaztunk. Előkutatásként óvodapedagógusok és tanítók részvételével félig strukturált interjúkat készítettünk, majd az óvodapedagógusoknak egy 27, a tanítóknak egy 30, a szülőknek pedig egy 28 kérdésből álló online kérdőívet állítottunk össze. A kérdőíveket óvodapedagógusoknak, tanítóknak és szülőknek szóló Facebook-os csoportokban tettük közzé. A kérdőívek 3 hétig voltak kitölthetők, az óvodapedagógusoktól 168, a tanítóktól 165, a szülőktől pedig 137 válasz érkezett.
Vizsgálatunk eredményei rávilágítottak arra, hogy az óvodapedagógusok, a tanítók és a szülők átmenettel kapcsolatos nézetei közt számos eltérés és hasonlóság figyelhetők meg. Kiderült, hogy az óvodapedagógusok és a tanítók érzik a probléma fontosságát, a zökkenőmentesebb óvoda-iskola átmenet érdekében pedig szükségesnek tartják a jelenlegi gyakorlatok megváltoztatását, ennek irányát és jellegét illetőleg azonban nincsenek egységes vélemények. A pedagógusok nagy része igyekszik az átmenetet különféle jó gyakorlatok kialakításával és alkalmazásával támogatni, és a gyermekközpontú szemléletmódot érvényesíteni. A szülők a pedagógusoktól eltérően sokkal kisebb arányban érzékelik az átmenet során jelentkező nehézségek okozta problémák mértékét. Kutatásunk eredményei a problémák megoldása terén is számos új megoldási lehetőséget hoztak, különféle javaslatokat az óvodapedagógusok, a tanítók és a szülők megfogalmaztak.



